Tarybos sprendimas
1994 m. birželio 6 d.
dėl Bendrijos narystės Europos investicijų fonde
(94/375/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgusi į Europos investicijų fondo statutą [2],
kadangi 1992 m. gruodžio 11 ir 12 d. Edinburge susitikusi Europos Vadovų Taryba pakvietė Tarybą ir Europos investicijų banką neatidėliotinai ir pritariamai apsvarstyti, kaip kuo greičiau įkurti Europos investicijų fondą (toliau - Fondas);
kadangi Fondas turėtų būti ekonomiška ir veiksminga priemonė, kuri padėtų Bendrijai kartu su Europos investicijų banku ir kitomis finansinėmis institucijomis reikšmingai prisidėti prie transeuropinių tinklų plėtros transporto, telekomunikacijų ir energetikos infrastruktūros srityse bei prie mažų ir vidutinių įmonių plėtros;
kadangi investicijos į transeuropinius tinklus yra būtinos, kad vidaus rinka galėtų tinkamai funkcionuoti, ir kadangi vadovaujantis Fondo statute nustatyta tvarka kai kurios iš šių investicijų gali būti susijusios su kaimyninėse šalyse įgyvendinama veikla, kiek tai susiję su tarpvalstybiniais projektais;
kadangi investicinė parama mažoms ir vidutinėms įmonėms yra būtinas darbo vietų kūrimo stiprinimo veiksnys;
kadangi norėdamas padėti siekiant Bendrijos tikslų Fondas skatins investicijas abiejose srityse;
kadangi greitas Fondo sukūrimas paskatins tolydžią ir subalansuotą plėtrą Bendrijoje;
kadangi Europos investicijų banko statuto 30 straipsnis suteikia Banko valdytojų tarybai teisę sukurti Fondą; kadangi taryba nusprendė sukurti Fondą ir priimti jo statutą;
kadangi Bendrija gali tapti Fondo nare;
kadangi bus užtikrintas Fondo veiklos ir Bendrijos finansinių bei biudžeto priemonių tinkamas koordinavimas;
kadangi Komisija pateiks Europos Parlamentui ir Tarybai Fondo metinę ataskaitą bei visą kitą Bendrijai ypač svarbią informaciją;
kadangi siekiant įgyvendinti Fondo tikslus, Tarybos direktyvoje 89/647/EEB [3] ir Komisijos direktyvoje 91/31/EEB [4] būtų tinkama jį laikyti daugiašaliu plėtros banku;
kadangi šiam sprendimui priimti Sutartis nenumato jokių kitų, išskyrus 235 straipsnyje nustatytus įgaliojimus,
NUSPRENDĖ:
1 straipsnis
Bendrija, atstovaujama Komisijos, tampa Europos investicijų fondo nare.
2 straipsnis
Komisija informuoja Tarybą apie Europos investicijų fondo institucijų darbą. Visų pirma, Komisija kuo greičiau praneša Tarybai apie Fondo visuotiniame susirinkime nagrinėtinus klausimus.
Valstybei narei arba Komisijai prašant Taryba gali išnagrinėti šiuos klausimus.
Nepažeisdama 3 straipsnio, Komisija, priimdama poziciją šiuo klausimu Fondo visuotiniame susirinkime, atsižvelgia į šio nagrinėjimo rezultatus.
3 straipsnis
Komisijai pasiūlius, pasikonsultavusi su Europos Parlamentu, Taryba vieningai patvirtina Bendrijos poziciją dėl galimo Fondo kapitalo padidinimo ir dėl jos dalyvavimo šiame padidinime.
Priimta Liuksemburge, 1994 m. birželio 6 d.